Faruk Nazeri

Faruk Nazeri (s. 1989, Iran) on suomalainen kasvatustieteilijä, tutkija, räppäri ja musiikkivideoiden ohjaaja. Hän toimii väitöskirjatutkijana Tampereen yliopiston REAL-tutkimuskeskuksessa ja julkaisee musiikkia artistinimellä Q. Hän on myös ohjannut ja käsikirjoittanut musiikkivideoita omiin ja muiden artistien projekteihin.
Tausta.
Nazeri syntyi kurdiperheeseen Iranissa vuonna 1989 ja saapui Suomeen perheensä kanssa kiintiöpakolaisena vuonna 2001. Hän asui hetken Kemissä, josta muutti Hämeenlinnan kautta Espooseen. Hän pyrki useasti Teatterikorkeakouluun, muttei tullut valituksi. Myöhemmin hän muutti Tampereelle opiskelemaan luokanopettajaksi.
Koulutus ja työura.
Työuransa alkuvuosina Nazeri työskenteli muun muassa koulunkäyntiavustajana, nuoriso-ohjaajana ja luokanopettajana. 
Faruk valmistui kasvatustieteen maisteriksi Tampereen yliopistosta ja työskentelee väitöskirjatutkijana REAL-tutkimuskeskuksessa. Hän tutkii ulkomaalaistaustaisten oppilaiden koulumenestystä, digipedagogiikkaa, kouluhyvinvointia ja koulutuksellista yhdenvertaisuutta. Väitöskirjatyössään Nazeri selvittelee ulkomaalaistaustaisten nuorten Pisa-tuloksia ja niihin vaikuttavia tekijöitä. Hänen mukaansa oppimista voi heikentää syrjintä ja tunne ulkopuolisuudesta. Yhteenkuuluvuuden tunne vaikuttaa oppimiseen esimerkiksi motivaation ja oppimishalun kautta. 
Osin omien kokemustensa pohjalta Nazeri korostaa erityisesti kohtaamisen merkitystä opetuksessa – yksilön näkemistä kielen tai taustan sijaan. Hän on koulutuksellisen yhdenvertaisuuden ja ihmislähtöisen opetuksen puolestapuhuja. Hänen työnsä yhdistää tutkimuksen, taiteen ja yhteiskunnallisen pohdinnan.
Taiteellinen työ.
Musiikkiura artistina.
Nazeri on kertonut, että Pyhimys on ollut hänelle merkittävä innoittaja elämässään ja räp-artistiksi kehittymisessä. Nazeri järjesti Pyhimykselle tämän soolouran loputtua vuonna 2014 tribuuttikonsertin, jossa esiintyivät esimerkiksi Heikki Kuula, Mikael Gabriel, Kube ja Saurus. Nazeri julkaisee musiikkia nimellä Q. Hän kuvaa tyyliään pedagogiseksi räpiksi; siinä käsitellään yhteiskunnallisia, kielellisiä ja identiteettiin liittyviä teemoja. Nazeri on esiintynyt Yle Areenan "Rap-artistit F ja Q" -podcastissa keskustellen musiikista, kielestä ja vastuusta taiteessa.
Ensimmäisen singlensä (Savage) hän julkaisi vuonna 2023. Kolmas single tuli keväällä 2024. Vuonna 2024 hän julkaisi rap-artisti Noitatohtorin kanssa albumin Sielunmaisemakuvia Nyky-Suomesta, jossa tarkastellaan suomalaisen yhteiskunnan tilaa eri näkökulmista. 
Musiikkivideoiden ohjaus.
Nazeri ohjaa ja käsikirjoittaa musiikkivideoita sekä omille kappaleilleen että muiden artistien, kuten Adi L Haslan, projekteihin. Musiikin Hänen tyylinsä on visuaalisesti symbolinen ja yhteiskuntakriittinen. Hänen ohjauksiaan on myös kiitelty. Esimerkiksi Musiikin edistämissäätiö on vuoden 2019 tuotantotukea myöntäessään kehunut Nazerin ohjaamaa ja osin käsikirjoittamaa Monopoli-musiikkivideota luonnehdinnalla: ”Kekseliäs ja hauska. Hyvällä asenteella ja taidolla tehty musiikkivideoteos. Lyhytelokuva, joka nousee sananmukaisesti lentoon.” Jotkut hänen ohjauksitaan ovat nousseet erittäin suosituiksi. Esimerkiksi hänen ohjaamaansa musiikkivideota Kube/Hima on ladattu yli 4,7 miljoonaa kertaa Youtubessa.
Näyttelijänura.
Nazeri on esiintynyt näyttelijänä useissa suomalaisissa elokuvissa ja TV-sarjoissa. 
Hän on toiminut myös apulaisohjaajana teatteriproduktioissa, kuten Helsingin Kellariteatterissa.